6.4.2022.
LV
Eiropas Savienības Oficiālais Vēstnesis
C 152/153
1.4.
Finanšu starpnieki būtu jāizslēdz no ES ETS tirdzniecības sistēmas, lai emisijas kvotas būtu atļauts tirgot tikai tiem uzņēmumiem, kas savos ražošanas procesos emitē oglekļa dioksīdu.
Mērķis ir novērst jebkādu spekulāciju risku un līdzīgs pieejai Ķīnā, kas aizliedza finanšu iestādēm piedalīties tās kvotu tirdzniecības sistēmā. 1.5.
Lielākā daļa lidojumu uz galamērķiem ārpus EEZ notiek caur centrālajiem mezgliem Eiropas ekonomikas zonā vai ārpus tās.
Pašlaik lielākajai daļai pasažieru ir vairākas iespējas, kā veikt lidojumus uz galamērķi ārpus EEZ – gan caur iekšējiem, gan ārējiem transporta mezgliem.
Tomēr, palielinoties ETS izmaksām, pastāv ievērojams risks, ka EEZ operatorus uz leju pārsolīs lētāki operatori, kas bāzēti ārpus EEZ esošos transporta mezglos.
Lai to nepieļautu, bezmaksas ETS kvotu piešķiršana ir jāaizstāj ar mērķtiecīgu mehānismu pret nelabvēlīgiem konkurences apstākļiem, lai aizsargātu Eiropas aviokompānijas un Eiropas transporta mezglus. 1.6.
Eiropas Savienībai ir jāveicina vērienīgāks un vienveidīgs pasaules mēroga regulējums attiecībā uz oglekļa cenu noteikšanu, un tai jābūt pilnvarotai risināt sarunas par šo jautājumu pasaules līmenī.
Papildus šādām globālajām pilnvarām EESK ierosina piemērot vienu vai abus šos mehānismus, lai nodrošinātu taisnīgu un ilgtspējīgu ETS īstenošanu un atbalstītu plašāku tās piemērošanu īstermiņā: a) ieviest oglekļa ievedkorekcijas mehānismu; b) bezmaksas kvotu piešķiršanas sistēmu aizstāt ar mērķtiecīgu aizsardzību pret negodīgu konkurenci. 1.7.
Ar ETS būtu jāatbalsta pārkārtošanās uz ilgtspējīgākiem transporta veidiem, tostarp aviācijas nozarē, un tādēļ ar to būtu jāveicina darījumu aviācijas izmantojuma samazināšana.
Ar ETS būtu jāveicina ilgtspējīga sabiedriskā transporta izmantošana, tādēļ biznesa reaktīvo lidmašīnu izmantotājiem jāpiemēro augstāka maksa. 1.8.
ETS ieņēmumi jāiegulda tādos attīstības projektos, kas vēl vairāk samazinās aviācijas ietekmi uz vidi, sekmējot izmaksu samazināšanu un ilgtspējīgu aviācijas degvielu plašāku izmantošanu.
Ar to būtu arī jāatbalsta lidostu, aviācijas degvielas piegādātāju un apkalpošanas uz zemes pakalpojumu sniedzēju pāreja uz jaunu regulējumu, kas tiek piemērots ilgtspējīgu aviācijas degvielu izmantošanai Eiropas lidostās ReFuelEU priekšlikuma ietvaros.
Ar ieņēmumiem ir jāatbalsta arī taisnīga pārkārtošanās tiem aviācijas nozares darba ņēmējiem, kurus negatīvi ietekmējušas klimata pārmaiņas.
Lai to īstenotu, būtu jāizveido aviācijas sociālais fonds, kas nodrošinātu aviācijas darbinieku apmācību un pārkārtošanos.
Šādu fondu varētu pārvaldīt Eiropas Komisija ar darba devēju un arodbiedrību atbalstu. 1.9.
Izmantojot ETS, ar priekšlikumu būtu jāmudina operatori savos lielajos mezglos attīstīt intermodālu pārvadājumu tīklus, lai paplašinātu galamērķu tīklu, vienlaikus samazinot nevajadzīgus īpaši īsus lidojumus.
To varētu panākt, palielinot bezmaksas kvotas citā vietā aviokompānijas tīklā un attiecinot tās uz galamērķiem teritorijās, kurās nav ērtu dzelzceļa savienojumu. 1.10.
Saistībā ar pārskatītās ETS turpmāko ietekmi visā tās īstenošanas laikā Eiropas Savienībai būtu jāsadarbojas ar Eiropas uzņēmumu padomēm (EUP), nozaru sociālā dialoga komitejām un citiem kopīgiem forumiem, piemēram, ar Aviācijas apaļo galdu.
Īpaša uzmanība jāpievērš sociālajam dialogam ar darba ņēmējiem un izpratnei par viņu vajadzībām un bažām saistībā ar ilgtspējīgu aviāciju. 1.11.
Būtu jāsaglabā ES tālāko reģionu īpašais statuss, un šādi reģioni būtu jāatbrīvo no ETS saskaņā ar LESD 349. pantu, kas šajos reģionos pieļauj atkāpes no ES tiesību aktu piemērošanas.
2.
Vispārīgas piezīmes 2.1.
EESK atzinīgi vērtē Komisijas iniciatīvu, ar ko Direktīvu 2003/87/EK groza attiecībā uz aviācijas devumu Savienības visas tautsaimniecības mēroga emisiju samazināšanas mērķrādītāja sasniegšanā.
Lai gan tā nav lielākais emisiju avots ne sabiedrībā un pat ne transporta jomā, aviācijai un visām tās ieinteresētajām personām ir jāpalīdz veidot ilgtspējīgu aviācijas nozari un sasniegt klimata mērķus, kas izvirzīti Parīzes nolīgumā un paketē “Gatavi mērķrādītājam 55 %”. 2.2.
Ar šādām iniciatīvām, ieinteresēto personu iesaistīšanu un sociālo dialogu var mazināt daudzus sociālos un ekonomiskos draudus aviācijas nozares darbiniekiem, un EESK atzinīgi vērtētu Komisijas centienus nodrošināt, ka visas ieinteresētās personas, it īpaši arodbiedrības un EUP, visā šā priekšlikuma virzīšanas procesa laikā tiek iesaistītas klimata pārmaiņu un taisnīgas pārkārtošanās jautājumos, kā arī turpmākajā darbā ilgtspējīgas aviācijas jomā.